作者:貫雲石
標題:雙調・蟾宮曲
內容:竹風過雨新香，錦瑟朱弦，亂錯宮商。樵管驚秋，漁歌唱晚，淡月疏篁。準備了今宵樂章，怎行雲不住高唐？目外秋江，意外風光，環佩空歸，分付下淒涼。相逢忘卻餘咱，夢隔行雲，盡好詩誇。江上人歸，宮中粉淡，明月無涯。從別卻西湖酒家，遇逋翁便屬仙葩。襪重霜華，春色交加，夜半相思，香透窗紗。問胸中誰有西湖？算詩酒東坡，清淡林逋。月枕冰痕，露凝荷淚，夢斷雲裾。桂子冷香仍月古，是嫦娥厭倦妝梳。春景扶疏，秋色模糊，若比西施，西子何如？凌波晚步晴煙，太華雲高，天外無天。翠羽搖風，寒珠泣露，總解留連。明月冷亭亭玉蓮，蕩輕香散滿湖船。人已如仙，花正堪憐，酒滿金樽，詩滿鸞箋。送春問東君何處天涯？落日啼鵑，流水桃花。淡淡遙山，萋萋芳草，隱隱殘霞。隨柳絮吹歸那答？趁遊絲惹在誰家？倦理琵琶，人倚鞦韆，月照窗紗。贈曹繡蓮薰吹吹醒橫塘，一派波光，掩映紅妝。嬌態盈盈，香風冉冉，翠蓋昂昂。一任遊人競賞，儘教鷗鷺埋藏。世態炎涼，只恐秋涼，冷落空房。